text: শতভাগ ভোটের সাতকাহন | Dhaka News 24.com
  Home খোলা কলাম শতভাগ ভোটের সাতকাহন
  টিপু সুলতান: একাদশ জাতীয় সংসদ নির্বাচনের ছয় মাস পর নির্বাচন কমিশন কেন্দ্রভিত্তিক যে ফলাফল প্রকাশ করেছে, তাতে ভোট পড়ার অস্বাভাবিক চিত্র উঠে এসেছে। এতে দেখা যাচ্ছে, ১০৩টি আসনের ২১৩টি ভোটকেন্দ্রে শতভাগ ভোট পড়েছে।
  ২০১৮ সালের ৩০ ডিসেম্বর অনুষ্ঠিত একাদশ জাতীয় সংসদ নির্বাচনে ৩৮টি রাজনৈতিক দলের প্রার্থী ও স্বতন্ত্র প্রার্থীরা অংশ নেন। শুরু থেকেই বিএনপি অভিযোগ করে আসছে যে আগের রাতে ব্যালটে সিল মেরে বাক্স ভর্তি করা হয়েছে। ভোটের আগে সারা দেশে অসংখ্য 'গায়েবি মামলা' দিয়ে তাদের নেতা-কর্মীদের এলাকাছাড়া করা হয়েছিল। ভোটের দিন বেশির ভাগ কেন্দ্রে বিএনপি বা তাদের জোটের প্রার্থীর পক্ষে কোনো নির্বাচনী এজেন্ট দেখা যায়নি। বেশির ভাগ ভোটকেন্দ্রে ভোটার উপস্থিতিও ছিল অনুল্লেখযোগ্য। ভোটের দিন বিবিসি বাংলার এক খবরে বলা হয়, চট্টগ্রাম-১০ আসনের শহীদনগর সিটি করপোরেশন বালিকা উচ্চবিদ্যালয়ের একটি কেন্দ্রে গিয়ে সকালে ভোট গ্রহণের আগে ব্যালট বাক্স ভরা দেখেছেন বিবিসির সংবাদদাতা।
  ৩০ ডিসেম্বরের নির্বাচনের ৫০টি আসনের নির্বাচনী প্রক্রিয়ার ওপর এক পরিবীক্ষণের ফলাফলে ৪৭টিতেই অনিয়মের প্রমাণ পেয়েছে দুর্নীতিবিরোধী সংস্থা ট্রান্সপারেন্সি ইন্টারন্যাশনাল, যা ১৫ জানুয়ারি টিআইবি প্রকাশ করে। টিআইবির নির্বাহী পরিচালক ইফতেখারুজ্জামান বিবিসিকে বলেন, 'নির্বাচন আচরণবিধির ব্যাপক লঙ্ঘনে নির্বাচন প্রশ্নবিদ্ধ হয়েছে এবং একধরনের অভূতপূর্ব নির্বাচন হয়েছে, যার ফলে এই নির্বাচন অনেকের কাছে অবিশ্বাস্য হিসেবে আলোচিত হচ্ছে।' (বিবিসি বাংলা, ১৫ জানুয়ারি ২০১৯)